Det er ikke kun på Limfjorden, der bliver tæt trafik og risiko for kødannelse under denne udgave af Tall Ships Races. Hvis du bevæger dig rundt i Aalborg fra d. 1. juli - 7. juli, skal du nemlig være ekstra opmærksom på afspærringer og omkørsler i den centrale del af byen. Hos arrangørerne er opfordringen klar: Benyt din cykel og offentlig transport. - Der vil være tryk på. Tager man sin bil ind til byen, skal man væbne sig med tålmodighed. Derfor skal man så vidt muligt benytte offentlig transport eller cyklen, siger Henrik Jess Jensen, formand for havne, transport og teknikgruppen, Aalborg Event. Fyrværkerishow skaber trafik Danmarks største fyrværkerishow kan opleves fredag klokken 23:15 udover Limfjorden. I den forbindelse vil Limfjordsbroen være helt lukket fredag den 5. juli 2019 kl. 18.00-01.00. Allerede fra middagstid vil der dog være delvist spærret - Lukningen skyldes sikkerhedsafstand til fyrværkeriet. Vi lukker gradvist ned for trafikken over broen, således at den østlige vejbane, fortov og cykelsti spærres fra klokken 12.00. Fra klokken 18.00 vil broen være helt lukket, og så åbner vi gradvist op for trafikken igen fra kl. 01.00, forklarer vicepolitiinspektør Anders Uhrskov, Nordjyllands Politi i en pressemeddelelse. Cyklister og gående kan under lukningen benytte Kulturbroen, mens bilister henvises til Limfjordstunnellen. Politiet forventer, at der fra kl. 02.00 lørdag den 6. juli igen er åbent for al trafik over Limfjordsbroen. - Dem, som langvejs fra, kan tage bilen til fyrværkeri, men bor du i Aalborg-området skal man hoppe på cyklen eller bussen, lyder opfordringen fra Henrik Jess Jensen, formand for havne, transport og teknikgruppen, Aalborg Event. Der oprettes 200-300 parkeringspladser på Stigsborg Brygge for gæsterne, der komme nordfra, Har du ikke mulighed for at være til stede under fyrværkerishowet, kan du se det direkte her på tv2nord.dk, TV2 Nords Facebookside eller på Salto. Hold dig opdateret på trafiksituationen på Vejdirektoratets hjemmeside.

Referat:
De høje, flotte skibe tiltrækker masser af nysgerrige gæster. Derfor er der store trafikale ændringer i Aalborg Centrum.